དེའི་གསང་སྔགས་ཨོཾ་གསུམ་མ་ཉི་མ་རེ་རེ་བཞིན་དུ་འདི་སྙེད་རེ་བཟླ་བར་དམ་འཆའ་ལགས་སོ། །སིནྡྷུ་རའི་རྡུལ་ཚོན་ནས་སློབ་དཔོན་གྱིས་གཡོན་པའི་མཐེབ་སྲིན་གྱིས་བླངས་ཏེ། ཁྱོད་རང་རྣམས་ཀྱི་དཔྲལ་བ། མགྲིན་པ། སྙིང་ག་རྣམས་སུ་ཐིག་ལེ་བྱས་པས་སྐུའི་དངོས་གྲུབ་ཐམས་ཅད་སྩལ་ཞིང་བརྟན་པར་བྱས་པའི་མོས་པ་མཛོད། ཨོཾ་གསུམ་མ་བརྗོད་ཅིང་རེག་པ་དམ་ཚིག་གསུམ་སྟེར་བ་རྡོ་རྗེ་སློབ་དཔོན་གྱི་དབང་མཚོན་ཏེ། བུམ་དབང་གི་གནད་བྱིན་རླབས་ཀྱི་ཆོ་གས་བསྡུས་པ་ཡིན་པའི་ཕྱིར་རོ། །དེ་ལྟར་ན་སྐུ་ཚོམ་བུའི་དཀྱིལ་འཁོར་ལ་བརྟེན་ནས་བུམ་པའི་དབང་ཐོབ། ལུས་ཀྱི་དྲི་མ་དག རྣལ་འབྱོར་མའི་སྐུ་བསྒོམ་པ་ལ་དབང་ཞིང་སྐུའི་བྱིན་རླབས་དང་དངོས་གྲུབ་ཐམས་ཅད་ཐོབ་པ་ཡིན་ནོ། །ཞེས་བརྗོད་ནས་རྟོགས་པ་བསྐྱེད་དོ། །གསང་དབང་གི་དོན་དུ་དམིགས་པ་འདི་བཞིན་མཛོད། ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་རྡོ་རྗེ་རྣལ་འབྱོར་མ་སྙོམས་པར་ཞུགས་པའི་བྱང་ཆུབ་ཀྱི་སེམས་ཀྱི་ཐིག་ལེ་ཐོད་པའི་ནང་དུ་ལྷུང་བ་སློབ་དཔོན་རྗེ་བཙུན་རྡོ་རྗེ་རྣལ་འབྱོར་མར་གསལ་བས་ཁྱེད་རང་རྣམས་ཀྱི་ལྕེ་ཐོག་ཏུ་བཞག་པའི་མོས་པ་མཛོད། ཨོཾ་གསུམ་མ་བརྗོད་ཅིང་གསུང་བདུད་རྩིའི་དཀྱིལ་འཁོར་ནས་བདུད་རྩི་སྟེར། གསང་དབང་གི་རྫས་དེ་ཉིད་མགྲིན་པའི་ལམ་ནས་མྱངས་པས་ལུས་ཀྱི་རྩ་ནང་གི་བྱང་སེམས་དམ་ཚིག་པའི་ཚུལ་དུ་གནས་པ་དང་དབྱེར་མེད་རོ་གཅིག་ཏུ་འདྲེས་པས་རང་བཞིན་བརྒྱད་ཅུའི་རྟོག་པ་དབྱིངས་སུ་དག་ཅིང་གསལ་སྟོང་བདེ་བས་བརྒྱན་པའི་ཏིང་ངེ་འཛིན་རྒྱུད་ལ་སྐྱེས་པའི་མོས་པ་མཛོད། དེ་ལྟར་ན་གསུང་བདུད་རྩིའི་དཀྱིལ་འཁོར་དུ་གསང་བའི་དབང་ཐོབ། རྣལ་འབྱོར་མའི་གསུང་སྔགས་ཀྱི་བཟླས་བརྗོད་བྱེད་པ་ལ་དབང་ཞིང་། གསུང་གི་བྱིན་རླབས་དང་དངོས་གྲུབ་ཐམས་ཅད་ཐོབ་པ་ཡིན་ནོ། །ཞེས་བརྗོད་ནས་རྟོགས་པ་བསྐྱེད་དོ། །ཤེས་རབ་ཡེ་ཤེས་ཀྱི་དབང་གི་དོན་དུ་དམིགས་པ་འདི་བཞིན་མཛོད། ཕྱོགས་བཅུའི་དཔའ་བོ་ཐམས་ཅད་གཅིག་ཏུ་བསྡུས་པ་དཔལ་ཧེ་རུ་ཀར་གྱུར་པ་དང་། རྗེ་བཙུན་རྡོ་རྗེ་རྣལ་འབྱོར་མ་སྙོམས་པར་ཞུགས་པའི་བྱང་ཆུབ་ཀྱི་སེམས་ཁྱེད་རང་རྣམས་རྡོ་རྗེ་རྣལ་འབྱོར་མར་གསལ་བའི་མཁའ་ནང་སྟེ་བྷ་གའི་ནང་དུ་བྱིན་པར་སྒོམས་མཛོད། སིནྡྷུ་རའི་དཀྱིལ་འཁོར་ནས་སློབ་དཔོན་གྱིས་གཡོན་པའི་སྲིན་ལག་གི་རྩེས་བླངས་ལ་ཨོཾ་གསུམ་མ་བརྗོད་ཅིང་ལྟེ་བ། སྙིང་ག མགྲིན་པ། དཔྲལ་བ་རྣམས་སུ་མས་ཡར་གྱིས་ཐིག་ལེ་བྱ་སྟེ། ཕྱག་ལེན་ལ། བླ་མའི་གཡོན་གྱི་སྲིན་མཛུབ་ཀྱིས་བླངས་ལ། སློབ་མའི་སྲིན་མཛུབ་གཡོན་ལ་གཏད་ནས་དེས་རང་གི་ལྟེ་བར་བྱུག་གོ །དེ་ལྟར་ཁྱེད་རང་རྣམས་རྣལ་འབྱོར་མར་གསལ་བའི་མཁའ་ནང་གི་བྱང་ཆུབ་ཀྱི་སེམས་དེ་ཉིད་ལྟེ་བར་དྲངས་པས་ལྟེ་བའི་རྩ་འཁོར་ཐམས་ཅད་བྱང་ཆུབ་ཀྱི་སེམས་ཀྱིས་གང་། དགའ་བའི་ཡེ་ཤེས་ཉམས་སུ་མྱོང་། དེ་བཞིན་དུ་སྙིང་གར་དྲངས་པས་སྙིང་གའི་རྩ་འཁོར་ཐམས་ཅད་གང་བས་མཆོག་དགའ་ཡེ་ཤེས་ཉམས་སུ་མྱོང་། དེ་བཞིན་དུ་མགྲིན་པར་དྲངས་པས་མགྲིན་པའི་རྩ་འཁོར་ཐམས་ཅད་གང་བས་དགའ་བྲལ་གྱི་ཡེ་ཤེས་ཉམས་སུ་མྱོང་། དེ་བཞིན་དུ་སྤྱི་བོར་དྲངས་པས་སྤྱི་བོའི་རྩ་འཁོར་གང་། དེའི་ཚེ་ལུས་ཐམས་ཅད་ལ་རྩས་ཁྱབ། རྩ་ཐམས་ཅད་ལ་བྱང་ཆུབ་ཀྱི་སེམས་ཀྱིས་ཁྱབ། བྱང་ཆུབ་ཀྱི་སེམས་ལ་བདེ་བས་ཁྱབ། བདེ་བ་ལ་སྟོང་པས་ཁྱབ། བདེ་སྟོང་ཟུང་འཇུག་ལྷན་ཅིག་སྐྱེས་པའི་དགའ་བ་ཉམས་སུ་མྱངས་པར་མོས་པ་མཛོད། དེ་ལྟར་ན་ཐུགས་སིནྡྷུ་རའི་དཀྱིལ་འཁོར་ལ་བརྟེན་ནས་ཤེས་རབ་ཡེ་ཤེས་ཀྱི་དབང་ཐོབ། སེམས་ཀྱི་དྲི་མ་དག ཐུགས་གཉིས་མེད་ཀྱི་ཡེ་ཤེས་བསྒོམ་པ་ལ་དབང་ཞིང་ཐུགས་ཀྱི་བྱིན་རླབས་དང་དངོས་གྲུབ་ཐམས་ཅད་ཐོབ་པ་ཡིན་ནོ། །ཞེས་བརྗོད་ཅིང་རྟོགས་པ་བསྐྱེད་དོ། །དབང་བཞི་པའི་དོན་དུ་བླ་མའི་གསུང་ལ་བརྟེན་ནས་གཞི་འབྲས་ངོས་ཟིན་ཅིང་ཐོབ་བྱུང་གི་ཤེས་རབ་བསྐྱེད་དགོས་པས་དོན་འདི་དག་ལ་སྙན་གཏོད་མཛོད། དངོས་པོ་མེད་པའི་ཆོས་ཉིད་ཆོས། །ནམ་མཁའ་ལྟ་བུར་དྲི་མ་མེད། །སྟོང་ཉིད་ཡེ་ཤེས་རྡོ་རྗེ་ཡིས། །སྟོང་པ་ཉིད་དུ་རྣམ་པར་བསྒོམ། །ཞེས་པའི་དོན་ནི། བདེན་པའི་དངོས་པོ་ཡེ་ནས་ཅུང་ཟད་ཙམ་ཡང་ཡོད་མ་མྱོང་བ་ཆོས་རྣམས་ཀྱི་ཆོས་ཉིད་ཅེས་བྱ་བ་ནི། ཡོད་མེད་རྟག་ཆད་སྲིད་ཞིའི་མཐའ་ཐམས་ཅད་དང་བྲལ་བ་ནམ་མཁའི་དཀྱིལ་ལྟ་བུ། དེའི་ངོ་བོ་ལ་གཟུང་འཛིན་གྱི་སྤྲོས་པའི་དྲི་མས་གོས་མ་མྱོང་བས་དྲི་མ་མེད་པ། དེ་ལྟ་བུའི་ཡུལ་སྟོང་པ་ཉིད་དང་། ཡུལ་ཅན་གཉིས་སྣང་ཐམས་ཅད་ནུབ་པའི་བདེ་བ་«་་་་་ཇོ་བོ་ཆེན་པོས་བདེ་མཆོག་ལཱུ་ཧི་པའི་སྒྲུབ་ཐབས་སུ་དབང་བཞི་པའི་དོན་བདེན་གཉིས་ཟུང་འཇུག་ལ་ངོ་སྤྲོད་པས་ཆོས་རྗེ་ཐམས་ཅད་མཁྱེན་པ་བུ་སྟོན་རིན་པོ་ཆེས་ལེགས་བཤད་མཆོག་ཏུ་བསྔགས་པར་མཛད་ལ། ཚར་ཆེན་ཆོས་ཀྱི་རྒྱལ་པོའི་བཞེད་པ་དེ་ལས་མ་འཁྱོགས་པ་ཞིག་གོ།» ཆེན་པོ་གཉིས་ཟུང་དུ་འཇུག་པ་དེ་ནི་གཉིས་མེད་ཡེ་ཤེས་ཀྱི་རྡོ་རྗེ་ཡིན་ཏེ་དབང་བཞི་པའི་ངོ་བོ་ཡིན་ནོ། །སྟོང་པ་ཉིད་དུ་རྣམ་པར་བསྒོམ་ཞེས་པ། བདེན་པ་གཉིས་མི་ཕྱེད་པ་ཟུང་འཇུག་གི་ངང་དུ་མཉམ་པར་ཞོག་མཛོད། དེ་ལྟར་ན་རྡོ་རྗེ་རྣལ་འབྱོར་མའི་སྐུ་གསུང་ཐུགས་ཡོན་ཏན་ཕྲིན་ལས་དང་བཅས་པའི་སྒོ་ནས་དབང་བཞི་པ་ཐོབ། སྒོ་གསུམ་གྱི་དྲི་མ་བག་ཆགས་དང་བཅས་པ་དག སྐུ་གསུང་ཐུགས་ཀྱི་གསང་བ་མཐའ་དག་བསྒོམ་པ་ལ་དབང་། རྡོ་རྗེ་རྣལ་འབྱོར་མའི་སྐུ་གསུང་ཐུགས་ཡོན་ཏན་ཕྲིན་ལས་དང་བཅས་པའི་བྱིན་རླབས་དང་དངོས་གྲུབ་ཐམས་ཅད་ཐོབ་པ་ཡིན་ནོ། །ཞེས་རྟོགས་པ་བསྐྱེད་དོ། །དེ་ལྟར་བྱིན་གྱིས་བརླབ་པའི་དུས་སུ་ཁས་བླངས་པའི་དམ་ཚིག་དང་སྡོམ་པ་བསྲུང་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་ལན་གསུམ། བྱིན་རླབས་ཟབ་མོ་ཐོབ་པའི་བཀའ་དྲིན་གཏང་རག་གི་ཡོན་དུ་མཎྜལ་ཕུལ་མཛོད། ཨོཾ་བཛྲ་བྷུ་མི་ནས་བརླབ་ཏུ་གསོལ་གྱི་བར་བརྗོད། དེར་མ་ཟད་ལུས་ལོངས་སྤྱོད་རྣམས་ཀྱང་འབུལ་གྱི། ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་གཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ལན་གསུམ། སྐབས་འདིར་ཁོ་བོའི་བླ་མ་མངྒའི་མཚན་ཅན་ལོ་རྒྱུས་འདི་སྤྲོ་བ་བསྐྱེད་པའི་དོན་དུ་གསུང་བ་ཐོབ་པས། དེ་བཞིན་བྱར་སྤྲོ་ན། དེ་ལྟར་རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་ལམ་འདི་ལ་བརྟེན་ནས་རྒྱ་གར་འཕགས་ཡུལ་དུ། གྲུབ་ཆེན་དྲིལ་བུ་པ། ནཱ་རོ་ཏ་པ། ཨ་བྷ་ཡཱ་ཀ་ར་སོགས་གྲུབ་ཐོབ་བྱ་ཁྱུ་འཁུར་བ་ལྟར་བྱུང་བའི་ཚུལ་དང་། བོད་གངས་ཅན་འདིར་ཡང་། པུ་ཧྲང་ལོ་ཆུང་ལུས་མ་སྤངས་པར་མཁའ་སྤྱོད་འགྲུབ་ཚུལ། འབྲོག་མི་ལོ་ཙཱ་བའི་སློབ་མ་སྒོམ་པ་མོའི་ལོ་རྒྱུས་དང་། རྗེ་བཙུན་གྲགས་པ་རྒྱལ་མཚན་ལ་མཁའ་སྤྱོད་ནས་སྤྱན་འདྲེན་བྱུང་ཚུལ། ན་བཟའ་བྲག་ཕུག་པའི་ཉེ་གནས་ལུས་མ་སྤངས་པར་མཁའ་སྤྱོད་དུ་བྱོན་ཚུལ། ཡང་ན་བཟའ་བྲག་ཕུག་པའི་སློབ་མ་བདུན་ལུས་མ་སྤངས་པར་སོང་ཚུལ། གྲུབ་ཆེན་བུདྡྷ་བའི་སློབ་མ་ཞེ་དགོན་པའི་དགེ་སློང་དེ་ཝ་མ་ཏི་ཉེར་ལྔ་ལ་མཁའ་སྤྱོད་མས་སྤྱན་དྲངས་ཚུལ། བླ་མ་དམ་པ་མཁའ་སྤྱོད་མས་རྗེས་སུ་བཟུང་ཚུལ། སྔགས་འཆང་གཟུངས་དཔལ་ལ་རྣལ་འབྱོར་མས་བྱུ་རུ་དམར་པོའི་སྐས་དངོས་སུ་བཙུགས་ཚུལ། བཟང་པོ་རྒྱལ་མཚན་གྱི་གདུང་ལ་རྣལ་འབྱོར་མ་རང་བྱོན་འཁྲུངས་ཚུལ། བླ་ཆེན་ཆོས་དཔལ་བས་སིནྡྷུ་རའི་སྒྲུབ་པ་བྱས་པས་ཁོང་གཤེགས་དུས་རྣལ་འབྱོར་མའི་སྐུ་རང་བྱོན་འཕེལ་ཚུལ། ཁམས་པ་བསོད་ནམས་བཟང་པོ་རྣལ་འབྱོར་མས་མཁའ་སྤྱོད་ལ་དངོས་སུ་ཁྱེར་ཚུལ། ཤར་ཆེན་ཡེ་རྒྱལ་ལ་རྣལ་འབྱོར་མས། འཆི་བ་ཞེས་བྱའི་རྣམ་རྟོག་འདི། །མཁའ་ལ་སྤྱོད་པའི་གནས་སུ་འཁྱེར། །ཞེས་པའི་ལུང་བསྟན་བྱུང་ཚུལ། ངོར་པ་རྡོ་རྗེ་འཆང་གི་སློབ་མ་ཚ་བ་རོང་པ་ཤཱཀྱ་རྒྱལ་མཚན་འཕན་ཡུལ་གྱི་རི་ལས་ལུས་མ་སྤངས་པར་མཁའ་སྤྱོད་དུ་སོང་ཚུལ། ཡང་ཚ་བ་རོང་པ་བསོད་ནམས་བཟང་པོ། ཚ་རོང་གི་རི་ལས་མཁའ་སྤྱོད་དུ་སོང་ཚུལ། རྗེ་སེམས་དཔའ་ཆེན་པོའི་སློབ་མ་གསུམ་མཁའ་སྤྱོད་དུ་དངོས་སུ་སོང་བའི་ལོ་རྒྱུས་ཡོད་ཚུལ། པཎ་ཆེན་གུང་རུ་མཁའ་སྤྱོད་མས་རྗེས་སུ་བཟུང་ཚུལ། རེ་ཙག་སངས་རྒྱས་བཟང་པོ་ལ་རྗེ་བཙུན་མའི་རཀྟ་དབུ་ཞྭའི་ནང་དུ་སྩལ་ཚུལ། བླ་མ་ནམ་མཁའ་རྡོ་རྗེའི་གདུང་ལ་ཨོཾ་གསུམ་མ་བྱོན་ཚུལ། སྒྲུབ་ཆེན་སེངྒེ་གྲགས་གཤེགས་དུས་སིནྡྷུ་རའི་ཆར་བབས་ཚུལ། སྲད་པ་ཀུན་བློ་ལ་རྡོ་རྗེ་རྣལ་འབྱོར་མས་མིའི་བུ་མོ་དངོས་ཀྱི་རྣམ་པ་བསྟན་ཚུལ་དང་། ཁོང་བྱང་ཆེན་དུ་གཤེགས་པ་རྣལ་འབྱོར་མས་བསུ་བའི་འོད་ཟེར་དགེ་ལྡན་པས་མཐོང་བས་སྔར་མ་དད་པ་ལ་འགྱོད་པས་བྲང་བརྡུངས་ཚུལ། པུ་ཧྲང་རྣལ་འབྱོར་པ་ལ་རྣལ་འབྱོར་མས་བར་ཆད་བསལ་ཚུལ་དང་གདུང་ལ་སྐུ་རང་བྱོན་འཕེལ་ཚུལ། གྲུབ་ཆེན་དཀོན་མཆོག་བློ་གྲོས་པ་ལ་མནལ་ལམ་དུ་རྣལ་འབྱོར་མས་རྗེས་སུ་བཟུང་ཚུལ། རྡོ་རྗེ་འཆང་མཁྱེན་རབ་ཆོས་རྗེ་ཚལ་གུང་ཐང་དུ་བཞུགས་དུས་ཡེར་པའི་བྲག་ངོས་ནས་ཞལ་དངོས་སུ་བསྟན་ཚུལ། དེའི་དབོན་པོ་ལྕེ་བཙུན་རིན་པོ་ཆེ་བསོད་ནམས་མཆོག་གྲུབ་ཀྱིས་རྣལ་འབྱོར་མའི་བསྐྱེད་རིམ་བསྒོམས་པས་ལྷའི་མེ་ཏོག་གི་ཆར་དངོས་སུ་བབས་ཚུལ། ཚར་ཆེན་ཆོས་ཀྱི་རྒྱལ་པོ་ལ་རྡོ་རྗེ་རྣལ་འབྱོར་མས་ཐ་མལ་པའི་བུད་མེད་ཀྱི་ཚུལ་སོགས་རྣམ་འཕྲུལ་དུ་མས་ཞལ་དངོས་སུ་ཡང་ཡང་བསྟན་ཚུལ། འཇམ་དབྱངས་མཁྱེན་བརྩེའི་དབང་ཕྱུག་ལ་མནལ་ལམ་དུ་ལུང་བསྟན་བྱུང་ཚུལ། རྡོ་རྗེ་འཆང་དབང་ཕྱུག་རབ་བརྟན་གྱིས་འཕན་ཡུལ་དུ་རྡོ་རྗེ་རྣལ་འབྱོར་མའི་མཚན་མ་ངོ་མཚར་ཅན་གཟིགས་ཚུལ། མུས་པ་སངས་རྒྱས་རྒྱལ་མཚན་རྣལ་འབྱོར་མའི་འཕོ་བ་ལ་བརྟེན་ནས་དབུ་གཙུག་འཕར་ཞིང་རྩ་དབུ་མ་ལྟ་བུའི་སྦོམ་ཕྲ་སྙུག་མ་འབྲིང་པོ་ཙམ་གྱི་རྩ་སྦུབས་སྟོང་ཞིག་རྒྱངས་ཀྱིས་འཐོན་པ་ལས་བྱང་སེམས་ཉིལ་ལེ་བ་བྱུང་ཚུལ། རྗེ་བཙུན་བཀའ་འགྱུར་བས་འཕོ་བ་ལེགས་པར་ཐེབས་ཚུལ་སོགས་མདོར་ན་ནཱ་རོ་མཁའ་སྤྱོད་འདིའི་ལམ་ལ་བརྟེན་ནས་དངོས་གྲུབ་ཀྱི་མཚན་མ་ཐོབ་པའི་ལོ་རྒྱུས་མཐའ་ཡས་པ་ཞིག་བླ་མ་བརྒྱུད་པའི་གསུང་སྒྲོས་ལས་བྱུང་བས་སྐལ་བཟང་རྣམས་འདིའི་བཟླས་བསྒོམ་ཆགས་མེད་དུ་བགྱིད་ཅིང་། དངོས་དང་བརྒྱུད་ནས་རང་གཞན་གྱི་དོན་རྒྱ་ཆེན་པོ་མཛོད་ཅིག བསོད་ནམས་འདི་ཡིས་སོགས་དགེ་བ་བསྔོ་ཞིང་། རྗེས་ཀྱི་ཆོ་ག་དཀྱུས་བཞིན་ཉམས་སུ་བླང་བར་བྱའོ། །མཁའ་སྤྱོད་གྲུབ་པའི་སྙེ་མ་གཡུར་ཟ་བ། །སྐལ་བཟང་གདུལ་བྱའི་ཞིང་སར་སྨིན་པའི་སླད། །བདེ་ཆེན་ཆར་རྒྱུན་གཡོ་བའི་སྤྲིན་སྒྲ་ཅན། །སྙན་བརྒྱུད་ཆུ་འཛིན་ཀློང་ནས་གསལ་བར་བསྒྲགས། །གསང་ཆེན་དྲི་བཞོན་རྒྱས་པའི་ནགས་ཀླུང་དུ། །སློབ་བཤད་མངལ་ཁུར་འཛིན་འདོད་མདངས་ལྡན་དག །གཞན་ཕན་རྩེ་འཇོའི་ཟློས་གར་བསྒྱུར་སྤྲོ་ན། །འདི་ལྟའི་ལེགས་བཤད་སྙིང་གི་བདུད་རྩིར་ལོངས། །རྐང་འཐུང་ཁོང་གི་གདུག་པའི་སྲིན་བཞིན་དུ། །སྙན་བརྒྱུད་ཆོས་ཚུལ་འདི་ལ་བརྟེན་རློམ་ཡང་། །བརྒྱུད་པ་འདི་ཉིད་དོར་བའི་འཐོམ་འགྲོས་ཀྱིས། །ཉེས་བཤད་ཁ་ཆུ་ངོམ་དང་འདི་མི་འདྲ། །དེ་ཕྱིར་དགེ་ཚོགས་དབྱིག་གི་ཁུ་བ་ཡིས། །བློ་གསལ་སྐྱེ་བོའི་རབ་རིབ་བཀྲུས་ནས་སླར། །ཐུབ་བསྟན་པད་མཚོར་ཞུགས་ཏེ་མ་རྣམས་ལ། །ཕན་བདེ་སྦྲང་རྩིའི་དགའ་སྟོན་སྐྱོང་གྱུར་ཅིག །ཅེས་རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་སིནྡྷུ་རའི་དཀྱིལ་འཁོར་དུ་བྱིན་རླབས་བྱ་ཚུལ་ཚར་ལུགས་ཐུན་མོང་མ་ཡིན་པའི་ཕྱག་བཞེས་ལྟར་བཀླགས་ཆོག་ཏུ་བཀོད་པ་བདེ་ཆེན་སྤྲིན་སྒྲ་ཞེས་བྱ་བ་འདི་ནི། ཡུལ་མདོ་ཁམས་ཆབ་མདོའི་ས་ཆར་འཕགས་པ་རིགས་གསུམ་མགོན་པོའི་སྒྱུ་འཕྲུལ་འགྲོ་བའི་འདོད་པ་མ་ལུས་པ་སྐོང་བ་ལ་ཡིད་བཞིན་གྱི་ནོར་བུའི་ཕྲེང་བ་ལྟ་བུ་རིམ་པར་བྱོན་པ་རྣམས་ཀྱི་ནང་ནས་རྗེ་བཙུན་འཇམ་པའི་དབྱངས་ཀྱི་རྣམ་སྤྲུལ་ཞི་བཟང་འཕགས་པ་དོན་གྲུབ་རྒྱ་མཚོའི་བཀའ་སྩལ་རིན་པོ་ཆེའི་ཕྲེང་བ་ཕེབས་པར་བརྟེན། སློབ་བཤད་འཛིན་པའི་རྣལ་འབྱོར་པ་བློ་གསལ་བསྟན་སྐྱོང་གིས་ཁྲོ་མའི་ལོ། རྒྱུ་སྐར་ལྷ་མོ་མཆུ་ཅན་གྱིས་ཉ་བའི་དམར་ཚེས་དགེ་བར་མ་བྱོན་པའི་སངས་རྒྱས་གསུམ་པ་བུ་སྟོན་རིན་ཆེན་གྲུབ་དང་། གང་གི་འཇིགས་པ་མེད་པའི་སེངྒེའི་ཁྲི་སྲུང་བ་པོ་ཚར་ཆེན་ཆོས་ཀྱི་རྒྱལ་པོ་ཡབ་སྲས་ཀྱི་གདན་ཆགས་ཤིང་བྱིན་གྱིས་བརླབས་པའི་གནས་མཆོག་གཙང་སྟོད་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་སྦྱར་བ་འདིས་ཀྱང་སློབ་བཤད་སྙན་བརྒྱུད་ཟབ་མོའི་བསྟན་པ་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག ཀུན་ཚང་རྒྱས་པ་སོར་བཞག་འབྲིང་། །སེར་བཙོད་གཉིས་བཞག་བསྡུས་པ་སྟེ། །རྒྱས་འབྲིང་བསྡུས་པའི་རྣམ་བཞག་གིས། །སྣོད་ལྡན་རྗེས་འཛིན་མཛོད་ཅིག་ཀྱེ། །ཤུ་བྷ་མསྟུ་སརྦ་ཛ་ག་ཏཱཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།